text:
Read more...
हमरा गाम मे एगो पंडीजी काका छलाह, ओ एतेक मजाकिया छला जुनि पुछू .... मजाक करै मे दूर - दूर तक हुनक चर्चा होइ छन्हि ! सच पुछू तँ मजाक करै मे ओ किनको नञि छोड़ैत छथिन्ह !
एक दिनक बात छल हुनक अर्धांग्नी (पंडीतैन) हुनका कहलखिन अहाँ सभसँ मजाक करै छी ... एतऽ धरि जे मजाकक मामला मे दूर - दूर तक अहँक चर्चा होइत अछि ! मुदा अहाँ हमरासँ कहियो मजाक नञि केलहुँ ......
पंडीजी काका बजलाह ... देखू सुनेना के माय, ई बात सत्य अछि जे हम सभसँ मजाक करै छी ! एकर मतलब ई थोड़े ने की हम अहूँसँ मजाक करी ?
ताहि पर पंडीतैन कहलखिन- से नञि हएत, एक दिन अहाँ हमरासँ मजाक कs ई देखाबू ताकि हमहूँ तँ देखी जे अहाँ कोना मजाक करैत छी ?
पंडीजी काका हारि क्s बजलाह- ठीक अछि। जहिया मौका भेटत हम अहूँसँ मजाक करब ......
किछु दिनक बाद पंडीजी काका अपन सासूर पहुँचलाह , सासुर मे हुनकर खूब मोन आदर भेलन्हि, भोजन - भातक बाद ओ जाय लेल निकलश ताबे मे हुनकर छोटका सार सुनील बाबु हुनका आग्रह कs कए कनि देर बैसे लेल कहलखिन !
सुनील बाबु ... झाजी बहुत दिनक बाद आयल छलहुँ, किछु गाम - घरक समाचार सुनाबू !
पंडीजी काका मूह बनबैत बजलाह की कही सुनील बाबु किछ दिनसँ हम बहुत परेसान छी ....
सुनील बाबु ... झाजी की बात अछि अहाँ बहुत दुखी लागैत छलहुँ, कनि खोइल के कहू अहाँ केँ कोन परेसानी अछि ? हम अपनेक कुनू काज आबी तेँ ख़ुशी हएत !
सुनील बाबु बात ई अछि जे घरमे आधा राति केँ एक प्रेत सुन्दर युवतिक रूप मे अर्धनग्न अवस्था मे दलान पर आबैत छलीह आ जतेह अनार, लताम, नेबो सभ गाछ में रहैत अछि सभ टा तोड़ि कs चलि जाइत छलीह ! हम रोज ओकरा देखैत छलहुँ मुदा हिम्मत नञि होइत अछि जे ओकरा रोकी ! आब अहीं कहू जे हमरा ई अनार, लताम आ नेबोक गाछ लगेनेसँ कोन फायदा ? परेसान भs कs आब सोचने छी जे सभ टा गाछ केँ काटि देब .... जखन फल खेबे नञि करब तँ गाछ राखिये कs कोन फायदा ?
सुनील बाबु हँसैत - हँसैत बजलाह ... बस एतबे टा बात सँ अहाँ परेसान छी ? अहाँ चिंता जुनि करू । काल्हि हम आबय छी, काल्हि राति हम ओ प्रेत केँ देखब .. आब अहाँ जाऊ, हम काल्हि आबए छी !
पंडीजी काका ठीक अछि, कनि सांझे केँ आयब हम अहाँक बहिन केँ कहि देबनि भोजन - भात तैयार रखतीह।
ई कहि केँ पंडीजी काका बिदा भेलाह ......
घर पहुँचते चौकी पर चारि-चित पड़ि रहलाह ।
पंडीतैन हुनका चौकी पर चारि-चित परल देख कए दौगल अएलीह .... नाथ की भेल अहाँ केँ ? अहाँ किछु परेसान लगै छी !
पंडीतैन केँ परेसान देखि कऽ पंडीजी काका उदास मने बजलाह ... हाँ पंडीतैन, बाते किछु एहेन अछि जै सँ हम परेसान छी !
पंडीतैन .... देखू हमरासँ किछ छुपबई के प्रयास नञि करू अहाँक ई हालत हमरासँ देखल नञि जएत, जल्दी कहू की बात छल ..?
-की कही पंडीतैन आय हम अहाँक नैहर गेल छलहुँ, अबैत घरी रस्ता मे एगो ज्योतिष महाराज जबरदस्ती हमर हाथ देखलन्हि .......
-की भेल सेतँ कहू ?
-भेल ई जे हुनकर कहब छनि, हम आब खाली ५ दिनक मेहमान छी .......
पंडीतैन जोर - जोर सँ छाती पिटैत कानए लगलीह- हे कालि मैया हम ई की सुनय छी ....... नाथ अहाँ चिंता नञि करू हम कुनू निक ज्योतिष सँ अहाँ केँ देखाएब । यदि कुनू कलमुहीक छाया अहाँ पर अछि तs ज्योतिष महाराज कुनू ने कुनू उपाय ओकर निकालताह.....
पंडीजी काका ... भाग्यवान उपाय तँ इहो ज्योतिष महाराज बतेल्न्हि......
पंडीतैन.. की उपाय बतेलक से कहू ?
-किछ नञि, हुनक कहब छन्हि जे आमावस्याक रातिमे यदि कुनू सुहागिन नारी अर्धनग्न अवस्था मे आधा राति केँ यदि कुनू नेबोक गाछसँ नेबो तोड़ि केँ आनथि आ यदि सूर्योदय सँ पहिने हमरा ओकर सरबत पीएय लेल देल जाय तs ई बिघ्न दूर कएल जाऽ सकैत अछि !
पंडीतैन..... नाथ तखन अहाँ चिंता किए करै छी, काल्हि अमावस्या छी आ अपने दलान पर नेबोक गाछ अछि, काल्हि हम अपने ई काज करब अहाँ चिंता नञि करू ! राति भ्s गेल, चलू सुइत रही, काल्हि सभ ठीक भऽ जएत ......
दुनु प्राणी सुतए लेल चली गेलाह मुदा पंडीतैन केँ भरि राति निंद नञि भेलनि ..... ओ भोरक इंतजार करए लगलीह ! भोर भेल आब ओ रातिक इंतजार करए लागलीह .... ताबे धरि सांझ के सुनील बाबु पहुँचलाह ....
पंडीतैन ... भैया आय अहाँकेँ बहिन कोना मोन पड़ल ... कहीं रस्ता तs नञि बिसरि गेलहुँ ?
सुनील बाबु ... बहिन आय दफ्तरक छूटी छलए तँ सोचलहुँ जे अपन गुडियांक हाल - समाचार लs आबी !
बाद मे बहुत देर तक हाल समाचारक बाद सभ भोजन केलक । भोजनक बाद सुनील बाबु सुतए लेल दलान पर चलि गेलाह !एम्हर पंडीजी - पंडीतैन सेहो सुतए लेल चलि गेलाह .... किनको निंद नञि आबैत छन्हि .... पंडीजी काका अपन मजाकक बारे मे सोचैत छलाह तँ पंडीतैन अपन जीवन साथीक जीवनक लेल .... सभसँ हटि कs सुनील बाबु बहुत खुश छथि ! कियेकी हुनकर सोचब छन्हि जे ई अनार, लताम, नेबो तोरब कुनू प्रेतक काज नञि ई कुनू परोसिनक काज थीक ! आय ओ मने मन सोचलथि जे कियो भी होए हम ओकरा नञि छोड़ब, किये की ओ हमर झाजीक जिनाय हराम कए देने अछि ! ओ एखने सँ नेबोक जड़िमे जाऽ कए बैसि गेलाह ! देखते - देखते राति सभ केँs अपन कोरमे लs लेलक ....
पंडीतैन धरफड़ाएले उठलीह, अपन कपड़ा उतारलन्हि, माथ झुका कालि मैया केँ प्रणाम कs कए विनती केलन्हि जे हे मैया हमर पतिक रक्षा करिहैथ....
आ ओ चलि देल्न्हि नेबो तोड़ए लेल .....
पंडीतैन जहिना नेबो गाछ तर पहुँचलीह सुनील बाबु भरि-पाँज हुनका पकड़ि लेलखिन आ मूह दबेने दलान दिस चलि देलन्हि .... ताबे धरी पंडीजी काका हाथ मे लालटेन लेने दौगल अएलाह ....
-सुनील बाबु ssssss, सुनील बाबु रुकू ssssss रुकू, ई कियो आर नञि अहींक बहिन छलीह ......
ई सुनिते सुनील बाबु भोर होए के इन्तजारो नञि केलन्हि, भागलाह अपन गामक दिस .....
एम्हर पंडीतैन पंडीजी काकासँ लिपटि केँ कलपि-कलपि कऽ कानए लगलीह ..... नाथ अहाँ हमरा संग एहेन मजाक किये केलहुँ ......?


c: text/html

text:
देश क एक लाख 18 हजार गाम मे एखन धरि नहि पहुंचल बिजली
नई दिल्ली। आजादी क साइठ साल बीत गेलाक बावजूद देश क एक लाख 18 हजार 499टा गाम तक एखनो बिजली नहि पहुंचल अछि। ऊर्जा राज्य मंत्री भरत सिंह सोलंकी लोकसभा मे प्रश्नकाल क दौरान एकटा प्रश्न क लिखित जवाब मे इ जानकारी दैत कहला जे उत्तर प्रदेश क तीस हजार, बिहार क 23 हजार, झारखंड क 19 हजार, उड़ीसा क 17 हजार आ असम क आठ हजार स बेसी गाम बिजली स वंचित अछि। ओ कहला जे महाराष्ट्र क मात्र छहटा गाम एहन अछि जाहि ठाम बिजली नहि पहुंचल अछि, जखन कि आन्ध्र प्रदेश, गुजरात, हरियाणा, केरल, पंजाब और तमिलनाडु क सा गाम मे बिजली पहुंच गेल अछि। ऊर्जा राज्य मंत्री कहला जे बिजली स वंचित एक लाख 18 हजार गाम तक बिजली पहुंचेबा लेल सरकार राजीव गांधी ग्रामीण विद्युतीकरण योजना क तहत 567 परियोजना कए मंजूरी देलक अछि।
बिहार क 23 हजार गाम एखनो अनहार
देश क एक लाख 18 हजार गाम मे एखन धरि नहि पहुंचल बिजली

robotstxt: allowed

filter: keep


text:
दरअसल, नवगछिया केँ गोपालपुर मे अपराधी सभक द्वारा हथियारक बल पर कलाई केर फसल लूटल जे रहल अछि। विरोध करबा पर अपराधी सभक द्वारा फायरिंग कायल जे रहल अछि आओर किसान सभकेँ मारल पीटल जे रहल अछि।
नवगछिया एसपी क' देल गेल आवेदन मे किसान सभ कहने अछि कि ओ सभ शांतिपूर्वक अप्पन खेत मे फसल उगबैत रहथिन, मुदा गामक किछु दबंग सभक द्वारा लगातार रंगदारी मंगल जे रहल अछि। नहि देबा पर, देने पर, रंगदारी मांगनिहार युवक सभक द्वारा फसल केँ लूटी लेल जे रहल अछि। विरोध करबा पर ओ सभ गोली चलबैत अछि आओर किसान सभकेँ मारैत पिटैत अछि।


text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Monday, 7 May 2012
हजल
कनिया हम्मर बड़ गुणवन्ती बुझा गेल हमरा
किएक कुमारहि लोक मरैए जना गेल हमरा
शांती जहिए घर मे पैसली तहिए सँ छी अशांत
क्रांति घरमे मचल तेहन जे मिटा गेल हमरा
सासु लगै छन्हि सौतिन ससुर लगैन्ह चरबाह
गारि अलौकिक हुनका मुँहक लजा गेल हमरा
संग गोतनी के लड़थि भैंसुर के नहि परबाह
आबतऽ देखू दुनू भाइयो बिच बझा गेल हमरा
रौ दैवा नहि जनलौ किछुओ फँसलौ ब्याहक फाँस
"चंदन" रूपक माया फँसरी लटका गेल हमरा
दृष्टव्य-ओना हम व्यक्तिगत रूप मे एहि सँ फराक विचार रखैत छी नारीक प्रति.तखन समाजक ईहो एकटा अंग अछिए तइँ
कल्पनाक पाँखि चढ़ि लिखल...
गजल/आलेखक लेखक/प्रस्तुतकर्ता छथि: Chandan Jha at 5/07/2012 08:23:00 pm
खोजबीनक कूट-शब्द: Chandan Jha, हजल
Even I don't Know........
Subscribe to: Post Comments (Atom)


text:
Saturday, 19 December, 2009
शिक्षक आश्रित के अनुकंपा बहाली पुरनके पैटर्न पर हएत
पटना उच्च न्यायालय एक महत्वपूर्ण फैसला में कहलक अछि जे शिक्षक आ शिक्षकेत्तर कर्मचारी लोकनिक आश्रित कें पुरनके पैटर्न पर नियत वेतनमान में अनुकम्पा पर नियुक्त कएल जएतनि। न्यायालय स्पष्ट व्यवस्था देलक जे पहिलुका आ बाद बला सभ के एकहि संग जोड़ब न्यायोचित नहिं । फैसला में कहल गेल जे स्थायी रूप सं नियुक्त शिक्षक आ शिक्षकेत्तर कर्मचारी लोकनिक जहि आश्रित कें नियुक्ति अनुकम्पा आधार पर पंचायत आ प्रखंड स्तर पर बतौर शिक्षक कएल गेल छनि तनिको नियुक्ति के तारीख सं नियत वेतनमान देल जाए। मालूम हुअए जे कान्ट्रेक्ट पर नियुक्त शिक्षक के के प्रतिमाह 4 हजार सं 6 हजार रुपया फिक्सड वेतन भेटैत छनि। दोसर दिसि, पहिलुका शिक्षक लोकनिक नियुक्ति स्थायी छनि। ने 2006 में,नबका प्राथमिक शिक्षक नियोजन एवं सेवा शर्त नियमावली बनलाक बाद राज्य सरकार शिक्षक आ शिक्षकेत्तर कर्मचारी- सभहक आश्रित लेल एकहि पैमाना अपनओलक। एहि में, शिक्षक आ शिक्षकेत्तर कर्मचारी के आश्रित सभहक लेल जिला अनुकम्पा समिति में आवेदन करए सं मना क देल गेलैक आ नबका नियमावली (1.7.2006) अएबा सं पूर्व, नियुक्तो शिक्षक के आश्रितलोकनि के नबका नियमावली में शामिल क देल गेल छल। एहि विषय पर, हिंदुस्तान,पटना में 19 दिसम्बर,2009 कए प्रकाशित खबरि सेहो देखूः
प्रस्तुतकर्ता कुमार राधारमण पर Saturday, December 19, 2009
Subscribe to: Post Comments (Atom)


text:
दोसर दिन भरि दिन लोकक एनाई गेनाई लागल रहलै आ भरि दिन कन्ना रोहटि सेहो होयत रहैत छलैक। जतेक कन्ना रोहटि होय ततेक बच्चा सब और डरि जैत छलथि। साँझ होयत देरी सब हमरा पकरि कs बैसि जाय गेलिह। अचानक हम जाहि कोठरी मे रही ताहि मे बड़की काकी अयलीह आ बच्चा सब के पकड़ि क किछु जलखई करेबाक लेल लs गेलिह। हम चुप चाप घर मे बैसि कs असग़र कानैत छलहुँ आ भगवान सँ कहैत छलहुँ हे भगवान माँ नहि छैथ बाबुजी के की होयतैन्ह नहि जानि एखैंह कम सँ कम हिनका पठा दियौन हम असग़र कोना तीनू के सम्भारब। मौसी आ मधु सब सँग तs सब गोटे के सहानुभूति छलैन्ह मुदा इ तीनू बहिन के देखय लेल हमही टा छलियैन्ह। ई सोचिये रहल छलहुँ कि देखलियैक एकटा जन बैग लेने आयल आ राखि कs चलि गेल। देखला सँ हिनके बैग जेहेन छलैक मुदा जा धरि हम किछु पुछतिए ओ चलि गेल। हमरा मोन मे पचास तरहक बात आबि रहल छल कि देखलियैन्ह इ घर मे घुसि रहल छथि। इ सीधे हमरा लग अयलाह आ जहिना पुछलाह अहाँ कोना छी कि हमरा नहि रहि भेल आ हम हिनका पकरि कs खूब कानय लगलहुँ। इहो पाछु कथि लेल रहताह आ दुनु गोटे एक दुसरा के पकरि कs कानैत छलहुँ। हमरा सब केर मुँह सँ एको शब्द कथि लेल निकलत।
अचानक हमरा बुझायल जे तीनू बहिन आबि रहल छथि। हम अपना के सम्हारैत हिनका सँ पुछलियैन्ह अहाँके कोना बुझल भेल। कहलाह हम तs मोतिहारी आयल छलहुँ अपन कॉलेजक काज सँ ओझाजी ओहिठाम गेलहुँ तs पता चलल। हम पहिने हॉस्पिटल गेल रहि बाबुजी आ मामा के देखि हमर मोन ख़राब भs गेल। ओहि ठाम सँ भागल एहि ठाम आयल छी। हम सब गप्प करिते छलहुँ कि तीनू बहिन आबि गेलिह आ आबिते सोनी हिनका पकरि कs कानय लगलीह। बिन्नी अन्नू से लग मे आबि गेलिह। ओ दृश्य हम नहि बिसरी सकैत छी। बौआ तs लड़का छलाह आ बाबा सँ हुनका बड लगाव छलैन्ह मुदा हमरा सब के मोन मे असुरक्षा के भावना छल ओ हिनका देखि खतम भेल।
काका केर काज खतम भेलाक बाद सब चलि गेलाह हम चारु भाई बहिन, बाबा दादी आ मौसी अपन चारु बच्चा सब सँग रहि गेलिह। इहो चलि गेलाह, हमरा एको रत्ती गाम पर मोन नहि लागैत छल, मुदा मजबूरी मे रहय परल। अचानक एक दिन तार आयल जे नानी सेहो नहि रहलिह। काका के देहान्तक खबरी सुनि ओ खाना पीना छोरि देने रहथि आ हुनक देहांत भs गेलैन्ह। तार अयलाक एक दू दिन बाद मामा अयलाह ओ अपना सँग मौसी आ हुनक चारु बच्चा सब के सेहो लs कs चलि गेलाह मुदा ओ एक बेर हमरा सब के कहबो नहि केलाह जे अहुँ सब चलु। हम ओ दिन नहि बिसरी सकैत छी मौसी सब केर गेलाक बाद मात्र हम पाँच भाई बहिन आ बाबा दादी रहि गेलहुँ एक तs हम सब कहियो गाम असग़र नहि रहल रही ताहु परओहेन परिस्थिति मे। राति राति भर हम डर सँ नहि सूती। सोनी तs राति मे हमारा पकडि कs सुतथि आ ताहू पर कैयक बेर डर सँ चिल्ला उठैथ।
एक तs हम अपनहि डरपोक ताहि पर सब भाई बहिन के जिम्मेदारी हमरा पर रहैक। दादी बाबा तs बुढ छलथि। माँ बाबुजी के कोनो समाचार से बुझय मे नहि आबि रहल छल। हम राति राति भर सूती नहि आ सोचैत रहैत छलहुँ।
नहि जानी कियैक करीब पन्द्रह दिन भs गेलैक माँ बाबूजी के कोनो समाचार नहि भेटल छल इ सोचि सोचि हमरा बड चिन्ता होयत छल। राति के निन्द तs नहिये होय उलटे चारि पाँच दिन सँ हमर छाती मे जोर सँ दर्द होमय लागल । पहिने तs दादी के हम नहि कहलियैन्ह मुदा बाद मे कहय परल। दादी के से चिन्ता होमय लागलैंह, ओ अपना भरि किछु किछु सँ मालिश करथि मुदा ठीक नहि भेल। अंत मे दादी कहलथि ठाकुर जी के चट्ठी लिखि दहुन आबि जयताह। मुदा ओ अपनहि हमरा सब केर देखय लेल पहुँचि गेलाह आ दादी के कहला पर हमरा लs क पटना डॉक्टर सँ देखाबय लेल लs गेलाह। पटना मे हमर मौसी रहैत छलिह हुनके ओहि ठाम रही इलाज करेबाक विचार भेलैक। सब गोटे के जेबा मे तs झंझट छलैक मुदा हम अन्नू के नहि छोरलियैन्ह आ हुनका अपना सँग लेने गेलियैन्ह। सोनी बिन्नी के दादी राखि लेलथिन्ह आ कहलथि कोनो चिन्ता नहि करय के लेल।
हम सब साँझ मे पटना पहुँचलहुँ आ मौसी के डेरा गेलहुँ, ओहि ठाम बाबुजी पहिनहि सँ रहथि।ओ सब भोर मे पहुँचल रहथि। माँ सँ पता चलल जे बाबुजी के कोहुना एकटा आँखि बाचि गेलैन्ह दोसर नहि बचायल जा सकलैन्ह। दोसर दिन हम सब जमशेदपुर आबि गेलहुँ ।


text:
मैथिली के गर्त मे लs जाए लेल साहित्यकार जिम्मेदार?
मैथिली भाषा के आई देश-दुनिया मे कि हाल भ गेल अछि ई कहय के गप नहि अछि. देश-दुनिया तं छोड़ु मिथिला मे सेहो मैथिलीक हाल नीक नहि अछि. बुढ़ बीमार लोक जकां केहुना क दम लs रहल अछि. रोजी-रोटी के कारण लोक मैथिली सं विमुख भ रहल छथिन्ह. हमरा जैसन जे लोक बोलय जानय छथिन्ह लिखय नहि जानय छथिन्ह. हम त किछ कोशिश करि लैत छी. सैकड़ों-हजारों एहन लोक छथिन्ह जे लिखय के कोशिशों नहि करय छथिन्ह.
मुदा आई अहां बिहार के स्कूल-स्कूल...कॉलेज-कॉलेज घुमि आउ. विद्यार्थी सभ मैथिलीनहि त बोलय छथिन्ह... नहि लिखय छथिन्ह. क्लास 9 आओर दस मे मैथिलीक पढाई होएत अछि. मुदा विद्यार्थी सभ मैथिली मे इंटरेस्ट नहि देखा रहल छथिन्ह. बच्चा सं... नेना भुटका सं मैथिली नहि पढ़य-लिखय के कारण हुनका सभ के मैथिली मे दिक्कत होए छनि. आओर परीक्षा मे नंबर के मामला होएत अछि. नीक सं नहि लिखब त नीक नंबर नहि मिलत. नीक ग्रेड नहि मिलत.
एहन मे विद्यार्थी सभ मैथिली विषय लेबय सं सेहो हिचकय छथिन्ह. कोर्स के किताबों मे कहानी तक त ठीक रहय छनि. मुदा जखन दोसर चीज के बात आबय छनि त विद्यार्थी सभ फंसि जाए छथिन्ह. समझय मे दिक्कत होए छनि. एहन मे ओ सोचय छथिन्ह किएक रिस्क लेल जाए. जे पहिने सं पढ़ने छी सेहे किएक नहि पढ़ल जाए. ओना लोक कहय छथिन्ह जे मैथिली मे नीक नंबर मिलय अछि. मुदा बिना लिखने नंबर केना मिलत.
ई तं भेल विद्यार्थी के गप. शहर के बात छोड़ू आब गाम-गाम...टोला-टोला मे पब्लिक स्कूल खुलि गेल अछि. सभ ठाम अंग्रेजी मे पढ़ाई भ रहल अछि. अंग्रेजी बाजनाय मस्ट भ गेल अछि. गाम सभ मे हिन्दी बाजय के छूट देल जा रहल अछि. एहन मे बच्चा मे मां-बाबूजी सभ सेहो हिन्दी...अंग्रेजीए बाजय के कोशिश करय छथिन्ह. बच्चा के करियर देखब कि मैथिली!
मैथिली बाजिओ के कि करताह? नहि कोनो बोर्ड-बैनर... नहि कोनो सिनेमा... नहि कोनो पेपर-अखबार आबैत अछि जेहि मे मैथिलीक काज पड़त. ओ मैथिली बाजि क अपन लहजा खराब नहि करय चाहय छथिन्ह. पेपर-मैगजीन ... टीवी चैनल... किताब के दर्शन मुश्किल भ गेल अछि मिथिला मे. मैथिलीक काज आब विद्यापति समारोह टा रहि गेल अछि.
अहां बंगाल जाउ... सभ किछ बंगाली मे मिलत. साउथ मे जाउ सभ किछ तमिल...तेलगु... मलयालम मे मिलत... महाराष्ट्र मे जाउ सभ मराठी मे मिलत... पंजाब जाउ सभ किछ पंजाबी मे मिलत. नेपाल जाउ सभ किछ नेपाली मे मिलत. सभ किछ... स्टेशनक नाम... रेलगाड़ीक जानकारी... सरकारी कामकाज... पेपर-मैगजीन... टीवी चैनल... किताब सभ किछ ओतय के भाषा मे.
मुदा मिथिला मे आउ कतहुं सं पता नहि चलत जे मिथिला मे छी. किछ मैथिली मे नहि. दू-चारि-दस लोक टूटल -फूटल मैथिली बाजय वाला जरूर मिल जएताह. ई लोक नीति निर्धारक श्रेणी मे नहि आबय छथिन्ह. मुदा जे नीति-निर्धारक श्रेणी मे आबय छथिन्ह बस वोट लेबय के टाइम थापड़ि बजबाबय लेल मैथिली मे भाषणबाजी करय छथिन्ह. ई मैथिली प्रेम नहि मैथिली के शोषण अछि.
जखन पूरा मिथिला मे एकोsटा ढंग के मैथिली अखबार नहि अछि...पत्रिका नहि अछि...टीवी नहि अछि... दस दोकान खोजला पर एक मे दू-चारि टा मैथिली किताब मिलैत अछि. कोनो पोस्टर... दिशा-निर्देशक... निर्देश... कामकाज मैथिली मे नहि अछि ... तखन बेकारे नई मैथिली आओर मिथिला राज्य लेल कूदय फानय छी. एहन मे सिर्फ मिथिला राज्य के नाम पर राजनीति करय वाला अहां पर इमोशनल अत्याचार करि रहल छैथि.
मिथिला राज्य के मांग करय वाला के मिथिला के विकास सं कोनो लेना-देना नहि छनि. बस ओ लोक के मिथिला-मैथिली के नाम पर बरगलाबय छथिन्ह. हुनकर शोषण करय छथिन्ह. हुनका बीच अपन राजनीति चमकाबय छथिन्ह. अपन भाई-भतीजा के बढावा दैय छथिन्ह. पार्टी के नेता सभ के ई बताबय के कोशिश करय छथिन्ह जे देखु हमर मैथिल लोक पर कतेक पकड़ अछि. देखु हमरा पास कतेक वोट अछि.
मैथिली के गर्त मे ल जाए के लेल मैथिली साहित्यकार सभ सेहो कम जिम्मेदार नहि छथिन्ह. हुनका सभ के कोशिश केहुना अपन किताब छपय... लाइब्रेरी के लेल ओकर खरीदारी होए. आओर केहुना कोनो अवार्ड के लेल सेलेक्शन होए. अकादमी आओर दस तरहक अवार्ड पा अपने मे फुलैत रहय छैथि. मुदा हिनका सभ के ई चिंता नहि रहय छनि जे मैथिली... मिथिला कोना आगां बढ़त? बस भाषणबाजी.
अगर मिथिलाक साहित्यकार... कवि... उपन्यासकार... मैथिल विद्वान मैथिलीक विकास के लेल दिन-राति एक करने रहतिएन्हि त मैथिलीक ई हाल नहि रहैत. मुदा हुनका एहि सभ सं कोनो फर्क नहि पड़य छनि. पुरस्कार मिल गेल...जय गंगा. ई कहिओ सुनलौं जे फनां साहित्यकार मैथिली के पढ़ाई नहि होए के कारण... मैथिलीक के लोक सेवा आयोग सं हटाबय के कारण अवार्ड लेय सं इनकार कएने होएतिन्ह?
नहि कोनो ढंग केर पत्रिका निकालय छथिन्ह आ नहि कोनो अखबार. बस सरकारी आयोग मे शामिल होए के ... कुर्सी पाबय के जोगाड़ मे रहय छथिन्ह. मैथिली के किताब लिखबो करय छथिन्ह तं के पढ़य छनि हिनका? कोन आधार पर पुरस्कार मिल जाए छनि हिनका सभ के? जखन मिथिला मे मैथिलीक किताब सभ मिलते नहि अछि...लोक पढ़िते नहि अछि तखन दू-चारि लोक के पढ़ला-लिखला... चुनला पर अवार्ड पाबि जाए छैथि.
हिनका सभ के मैथिली के विकास के लेल... बढ़ावा के लेल आगां आबय पड़तन्हि... नहि त किछ दिन के बाद लोक एहि पर एतराज उठाबय के शुरू करि देथिन्ह जे हिनका कोन आधार पर अवार्ड देल जा रहल छनि? कतेक लोक पढ़लक. मैथिलीक पाठक के संख्या कतेक अछि. किताबक कतेक प्रति बिकल... कतेक लाइब्रेरी मे गेल कतेक दोकान सं बिकाल?
एहन नहि होए जे किछ साहित्यकार सभ अपने मे मिल साहित्यकार के सलेक्शन करताह आओर अपने गिनल -चुनल लोक मे अवार्ड बांटताह. अंधा बांटय रेवड़ी वाला होल एहि मे नहि होबाक चाही. एकर ध्यान राखय के जरूरत अछि. अगर ऐना भेल त किछ दिन बाद इहो सुनय लेल मिल सकैत अछि जे मैथिली मे आब कोनो अवार्ड नहि देल जाएत.
अखन जनगणना चलि रहल अछि. किछ दिन के बाद बता चलि जाएत जे मैथिली मातृभाषा लिखाबय वाला के संख्या बढ़ल आ कमल अछि. बढ़ल त नीक घटल त मिथिला...मैथिली के लsक राजनीति चलाबय वाला के एकटा जोर के झटका लगतन्हि. अहां सभ के कि लगैत अछि कि मैथिलीक विकास के लेल साहित्यकार सही योगदान क रहल छथिन्ह?
कि मिथिला राज्य के मांग करय वाला सही अछि? कि हिनका सभ के अपन राजनीति के छोड़ि मैथिली-मिथिलाक कनिओ चिंता छनि? अगर छनि त अखन धरि पूरा मिथिला मे मैथिली मे लिखल कोनो चीज के दर्शन किएक नहि होएत अछि? अहां एकर जवाब दय के आओर राजनीति करय वाला सं पूछय के कोशिश करब. धन्यवाद.
हमर ईमेल:-hellomithilaa@gmail.com
Subscribe to: Post Comments (Atom)


text:
गुरुवार, 2 फ़रवरी 2012
मिथिला विभूति
मिथिला विभूति
स्व. ललित नारायण मिश्र'क क 90वीं
जयन्ती(2 फरवरी 2012) पर विशेष:-
मैथिला विभूति ओ राजनीतिज्ञ आओर प्रशासक
स्व ललित नारायण मिश्रक सभसँ पैघ
विशेषता छल- हुनक आत्मीयता । ओ किनको सँ
खुशी पूर्वक भेँट करैय छलाह । भेंट करैय बाला सँ
हुनक व्यवहार अतेक स्नेहपूर्ण ओ निश्छल होइत
छल जे सभ कियो हुनक मधुर स्मृति लएकेँ
विदा होइत छलाह ।
ललित बाबू रेलमंत्रीक रुपमे विकट समस्याक
सामना केने छलाह । कर्मचारी सभ
द्वारा नियमक अनुसार काज करैयक नीति आओर
बहुत पैघ स्तर पर हड़तालक सिलसिला भारतीय
रेलक अंग बनि गेल छल । बिजलीक अभाव , रौदी ,
तेलक संकट आदिकेँ कारणे
विश्वव्यापी मुद्रास्फीतिक शिकार भारतीय
रेल सेहो भेल । एहन घोर सँकटक कालमे ललित
बाबू दृढता संग रेलक संचालन केला । भारतीय
रेलकेँ वित्तीय स्थिति सुधारैय खाति ललित बाबू
किछु कठोर ओ अलोकप्रिय कदम सेहो उठेला ।
तथापि जनताकेँ बीच लोकप्रिय ओ प्रसिद्ध
रेलमँत्री आओर नेताक रूपमे प्रतिष्ठापित भेला ।
एहि सँ हुनक प्रशासनिक बुद्धि आ राजनीतिक
कुशलताक परिचाय भेटैत अछि ।
तत्कालीन
रेलमंत्री कमलापति त्रिपाठी 1975-76क
बजट अनुमान प्रस्तुत करैत ललित बाबूकेँ
श्रद्धांजलि अर्पित करैत कहने छला "मेरे सुयोग्य
पूर्ववर्ती ललित नारायण मिश्र ने रेलों के
इतिहास के घोर संकट काल में जिस कौशल व
सँकल्प का परिचाय दिये , वह अविस्मरणीय है ।
पिछले दो वर्षोँ में रेल को न केवल औद्योगिक
संबंध मेँ , बल्कि वित्तीय समार्थ्य के मामले में
भी बड़ी विषम
परिस्थियों का समाना करना पड़ा है ।"
1965क बाद देशक राजनीति खासकेँ बिहार ओ
मिथिलाकेँ राजनीतिमे ललित बाबूक रचनात्मक
योगदान स्मरणीय अछि । निष्ठावान
राजनीतिक जँका ललित बाबू जीवन पर्यँत देशक
स्थिरता आओर नेतृत्वकेँ सुदृढ करैयमे महत्वपूर्ण
भुमिका निभेलैत ।
ललित बाबू मिथिला लेल प्राण ओ आशा छलैत ।
मुदा ओ असमय मिथिलाकेँ अनाथ
छोड़ि चलि गेला । जेकर पूर्ति अखैन तक
मिथिलामे नहि भेल अछि । शायद अखन किछु समय
लागत । मुदा आब देरि भय रहल अछि ।
मिथिलाकेँ जरुत अछि जे ललित बाबू अवतार लौथ
।
जय मिथिला
प्रस्तुतकर्ता Madan kumar
लेबल: स्व. ललित नारायण मिश्र
सदस्यता लें टिप्पणियाँ भेजें (Atom)


text:
सीएमएस केलनि दरभंगा जं. केर औचक निरीक्षण
दरभंगा, 29 दिसम्बर । मुख्य चिकित्सा अधीक्षक डा. शीलेन्द्र मोहन शनिकेँ दरभंगा जं. औचक निरीक्षण केलनि। स्टेशनपर कूड़ाक ढेरी लागल देखि ओ खिसिया गेला। स्टेशनक सफाइ करएबला सम्बेदककेँ दू हजार टाका जुर्माना कऽ देलनि। सफाइ बढ़िया नञि देखि एहि लेल मुख्य स्वास्थ्य निरीक्षक निरञ्जन दासकेँ जोरसँ डँटलनि आ एहिमे सुधार लेल कहलनि। श्री मोहन यात्री प्रतीक्षालय, रिटायरिङ रुम आ अपूर्वा भोजनालयकेँ सेहो देखलनि। सभ ठाम गन्दा देखि चेतौनी सेहो देलनि। स्टेशन परिसरक बाहर नो- पार्किङ जोनमे गाड़ी ठाढ़ देखि स्टेशन अधीक्षक एनएम झाकेँ एहि लेल निर्देश देलनि। एहिसँ पहिने सीएमएस रेलवे कॉलोनी स्थित स्वास्थ्य केन्द्र पहुँचला। ओहिठाम उपलब्ध चिकित्सा व्यवस्थाक अवलोकन केलनि। आवश्यक निर्देश वरिष्ठ मण्डल चिकित्सा पदाधिकारी डा. सुबोध कुमार मिश्रकेँ देलनि। कॉलोनीक नालाकेँ गन्दासँ भरल देखि ओ खिसिया गेला आ शीघ्र एकरा साफ करबाक आदेश श्री दासकेँ देलनि।


text:
दड़िभंगा/पटना. विद्यापति सेवा संस्थान दिस सं आयोजित तीन दिवसीय मिथिला विभूति पर्व समारोह केर उद्घाटन सोमदिन 26 नवम्बर 2012 कें भेल. स्थानीय एमएलएसएम कालेज प्रांगण मे भव्य मंच पर दड़िभंगा प्रक्षेत्रक पुलिस महानिरीक्षक जी.एस.गंगवार कार्यक्रमक उद्घाटन कयलनि. ललित नारायण मिथिला विश्वविद्यालय केर कुलपति समरेन्द्र प्रताप सिंह स्वागताध्यक्ष छलाह त' कार्यक्रमक अध्यक्षता विवि केर प्रतिकुलपति डॉ.ध्रुव कुमार कयलनि.
एहि अवसर पर संस्थानक महासचिव बैद्यनाथ चौधरी 'बैजू' मिथिलाक भाषायी, आर्थिक, सामाजिक आ' शैक्षणिक विकासक प्रति संस्थानक कटिबद्धता प्रकट कएलनि. ओ कहलनि मिथिलाक सर्वांगीण विकास एकमात्र लक्ष्य अछि. बैजू कहलनि भारती-मंडन मिश्रक मूर्ति हुनकर डीह पर लगाओल जाए तथा लोरिक-सलहेसक स्मृतिमे सेहो राजकीय पर्वक आयोजन हो. विधायक विनोद ना. झा आपति जतौलनि जे बिहार गीतमे मिथिलाक स्थान नहि भेटल ई मिथिला उपेक्षा बतौलनि. संगहि इहो कहलनि जे मैथिल मुख्यमंत्री रहितो मैथिली आ मिथिला केर उपेक्षा भेल छल, एहना मे वर्त्तमान सरकार अवश्य किछु काज केलक अछि जे प्रशंसनीय अछि. विख्यात साहित्यकार पं. चंद्रनाथ मिश्र 'अमर' केर कहब छलनि जे मैथिली जाबत जीविकासँ नहि जुड़त तावत मैथिलीक विकास संभव नहि तैँ प्राथमिक शिक्षामे मैथिलीक होयब जरूरी.
कार्यक्रम मे दरबारी दास, शिवाकांत पाठक, वीणा ठाकुर, रमाकांत राय रमा, शौर्या साह-जनकपुर, चंद्रमोहन झा केँ मिथिला विभूति सम्मान देल गेलनि. एहि अवसर पर ममता ठाकुर, राखी, प्रीति झा ओ अन्यान्य कलाकार द्वारा विद्यापति गीत प्रस्तुत कएल गेल. सुषमा झा, विभा झा, प्रफुल्ल कुमार पासवान, महादेव ठाकुर, दुखी राम गायन प्रतिभा सं लोक कें अभिभूत कयलनि. संगहि रमेश रंजनक नेतृत्वमे धरोहर मंच लोक नृत्य प्रस्तुत कयलक. कार्यक्रम दू बजे राति धरि चलल. एहि अवसर पर विधायक संजय सरावगी ओ डॉ.बुचरू पासवान सेहो उदगार व्यक्त कयलनि. मंच संचालन कमलाकांत झा आ' टुनटुन झा 'अचल' कयलनि. आइ दोसर दिन विचार गोष्ठी एवं कविगोष्ठी तथा नाटकक मंचन होयत.
एहि अवसर पर मैथिली भाषा सम्मान- आचार्य देवेन्द्र झा ( पूर्व मैथिली विभागध्यक्ष, बिहार विश्वविद्यालय), संस्कृत साहित्य सम्मान- शतीशचंद्र मिश्र (पूर्व प्रति कुलपति कामेश्वर सिंह वि.), विशिष्ट सम्मान- न्यायमूर्ति मृदुला झा (पूर्व न्यायाधीश, पटना हाइकोर्ट), नाटक, संगीत एवं कला सम्मान- आशा चौधरी, यात्री चेतना पुरस्कार-मधुकांत झा, सिद्धेश्वरी देवी मिथिला चित्रकला एवं लोककला- सुश्री शालिनी कुमारी, सिद्धेश्वरी देवी मैथिली संस्कार गीत सम्मान- श्रीमति सुगंधा झा, डॉ.महेश्वर सिंह ग्रंथ सम्मान- अरुणाभ सौरभ (एतबे टा नहि), डॉ. महेश्वर सिंह मैथिली निबंध लेखन पुरस्कार- शिल्पी कुमारी (आर.के. कॉलेज मे मैथिलीक स्नातकोत्तरक छात्रा), यशोदा देवी स्मृति मिथिलाक्षर लेखन सम्मान- मुक्ति रंजन झा, सुलभ समाज सेवा पुरस्कार- प्रभुनाथ झा, मैथिली पुत्र प्रदीप कें देल गेल. समितिक स्मारिकाक विमोचन भेल, संगहि चारिटा पोथी केर विमोचन भेल। जाहि मे नरेन्द्र झा केर दू टा एवं पन्ना झा तथा प्रेम कुमार झाक एकहकटा पोथी छल. रंजना झाक एकटा विवाह गीतक सीडीक लोकार्पण भेल. विद्यापति गीत रंजना झा द्वारा प्रस्तुत कएल गेल.
चेतना समितिक अध्यक्षा प्रमीला झा-सभक स्वागत कएलनि तथा धन्यवाद ज्ञापन उपाध्यक्ष डॉ.बासुकी नाथ झा कएलनि. सचिव विवेकानंद ठाकुर सचिवक प्रतिवेदन प्रस्तुत कएलनि. अपन भाषणक क्रममे मैथिली शिक्षाक माध्यम हो ताहि पर जोर देलनि जकर समर्थन प्राय सभ केओ कएलनि.
> डिबिया ल' श्रोता तकैत रहल कविता
कार्यक्रमक दोसर चरणमे स्वयंप्रभा झाक संयोजकत्वमे कविगोष्ठीक आयोजन भेल. गंगेश गुंजन केर अध्यक्षता मे कविता पाठ भेल. गोष्ठीक आरम्भ निक्की प्रियदर्शिनी केर नारी विमर्शपर आधारित कविता "की आवश्यकता?" सं भेल. श्रोताकेँ बेस प्रभावित कएलक ई कविता. युवा कवि अरुणाभ सौरभ, तारानंद वियोगीक प्रस्तुति शैली काव्यपाठ मे नव-प्राण फुकलक. छत्रानंद सिंह झा (बटुक भाइ) अपन एकटा गीत सँ श्रोताकेँ मंत्रमुग्ध कएलनि. अध्यक्ष गंगेश गुंजनक कविता सेहो उपस्थित साहित्य प्रेमीक बीच बेस सराहल गेल. दर्शक दीर्घामे खाली कुरसी कविसभकेँ हतोत्साहित करैत रहल संगहि आयोजनक तैयारी पर प्रश्न सेहो उठबैत रहल. एकर अतिरिक्त छात्रानंद सिंह झा, मधुकांत झा, अरविन्द अक्कू, गंगानाथ झा 'गंगेश', कीर्तिनारायण मिश्र ओ कामिनी सेहो कविता पाठ कयलनि।
दरभंगा आ' पटनाक अलावे मधुबनी (बिस्फी, बेनीपट्टी इत्यादि), कोसी, राँची, कोलकाता, जनकपुर, राजविराज, काठमाण्डु समेत संपूर्ण मिथिला आ' मिथिलासँ बाहर मैथिल विद्यापतिक स्मृतिमे कार्यक्रमक आयोजन कऽ रहल अछि.
(Report: चन्दन कुमार झा / Photo: R. Kumar (DBG) & Raj (PATNA)


text:
मित्र-बंधु-बहिन सभ
आब जेना दहेज मुक्त मिथिलाके उदाहरण लेल जाय - भेलै कि जे किछु मित्र सभ आपसमें गप करैत समय मिथिला ऊपर दहेज के बढावा वा पोषण करैक आरोप लगाबैछ - आरोप कि - जे वास्तविकता अछि से बात करैछ आ ताहि अनुरूप दोसर मित्र ओहि विन्दुपर किछु करबाक लेल बात करैछ... एवम् प्रकारेन बहुत मित्र-बंधु-बहिन लोकनि जुटैत छथि आ फेशबुक पर दहेज के धज्जी उड़ैछ। प्रश्न उठैछ - कि वास्तवमें युवा के हृदयमें परिवर्तन आबि रहल छैक? कि जेना इ थोड़ेक युवा उत्साहित छथि दहेजके दानवके भगाबय लेल, तहिना हर गाम आ घर-शहर-नगरमें युवा सब आतुर छथि अपन समाजके एहि दानव सऽ छुटकारा दियाबैक लेल? सुन्दर विन्दु अछि इ दहेज एवं एकर समर्थन कोन रूपें हेवाक चाही, कोन प्रकार के विरोध होयबाक चाही आ युवा लोकनिक इच्छाके सार्थकता दैक लेल किछु कार्य सेहो हेबाक चाही। बस निर्णय होइछ जे किऐक नहि धरातलपर एहि मूहिम के उतारल जाय। आ तदनुसार क्रमबद्ध रूपमें एहि मूहिम के निरंतरता वैह फेशबुक परका मित्र-बंधु-बहिन सभ देवय लगलथि। एक मोर्चा के निर्माण भऽ गेल। किछु प्रतिबद्ध सदस्य सेहो बनि गेला।
आ, चूँकि बाहुल्य सदस्य सभ दहेज विरोध के सुन्दर स्वरूप सौराठके सभागाछीवाला परिकल्पनाके पुनरुत्थान एवं पुनर्जीवित करैत होयबाक चाही - अतः वर्तमान मूहिम जे अछि से सौराठके पुनरुत्थान हेतु सेहो सक्रिय होयत, प्रथमतः एहि परंपराके लेल लड़त आ ताहि संग-संग जे केओ बिना दहेज लेन-देन आदर्श विवाह करैत छथि, हुनका लोकनिक यशगान करनै एहि बेरके योजनामें शामिल भेल। संगहि दहेज मुक्त मिथिलाके अपन एक पोर्टल निर्माण कैल जायत जाहि ऊपर दहेज मुक्त विवाह केनिहार के ऊपर विभिन्न रिपोर्ट आ आगू इच्छूक व्यक्ति सभ जे दहेज मुक्त विवाह करता तिनक पूर्ण परिचय सेहो उपलब्ध कराओल जायत। संगहि मासिक वा अर्धमासिक बूलेटिन जे दहेज मुक्त मिथिला के कोन काज पृथ्वीपर भऽ रहल छैक तेकर जानकारी उपलब्ध कराओल जायत। अन्य कार्यमें दहेज मुक्त मिथिलाके तरफ सऽ गाम-गाम आ शहर-शहर एहेन कैम्पेनिंग होयत जाहिमें दहेज मुक्त विवाह केनिहार के यशगान एवं आम जनमानसके जागृति हेतु विभिन्न कार्यक्रम आदि समाहित होयत। सदस्यता अभियान लेल सेहो प्रत्येक गाम आ शहरमें एक प्रमुख के चुनाव आ तदनुसार एक स्थानीय कमिटीके गठन करैत शाखा विस्तार कयल जायत। पुनः दहेज मुक्त मिथिला के तरफ सऽ सामूहिक विवाह, सौराठके तर्जपर सभागाछी विभिन्न जगह पर लगौनै, जागृतिमूलक सांस्कृतिक कार्यक्रम, सभा आयोजन, अन्य सम्बोधन आदि कैल जायत। एहि संस्थाके राजनीति सऽ कुनु लेना देना नहि रहत मुदा कानून विरुद्ध कतहु किनको ऊपर अत्याचार भेलापर सामाजिक नियमके अनुरूप ओहि प्रकार के अत्याचार विरुद्ध लड़ाई सेहो लड़त। दहेज मुक्त विवाह केनिहार लोक सभके यशगान-सम्मान आदि करैत अन्य व्यक्तिमें सेहो एहि प्रकारके वातावरणके सृजना कैल जाय से मुख्य लक्ष्य रहत।
वर्तमान में इ संस्था पंजीकरण प्रक्रियामें अछि - एकर सदस्यता हेतु एखन स्थानीय कर्मठ कार्यकर्ता श्री प्रकाश चन्द्र चौधरी के व्यक्तिगत खाताके प्रयोग कैल जा रहल छैक, जेकर विवरण दहेज मुक्त मिथिला नामके ग्रुपपर उपलब्ध अछि। सदस्यताके चारि प्रकार राखल गेल छैक - संरक्षक सदस्य (५१०१/-), संस्थापक सदस्य (२१०१/-), आजीवन सदस्य (५०१/-) आ साधारण सदस्य (१५१/-) - सदस्य के जिम्मेवारी, अधिकार आदिके नियमन् होयबाक बाकी छैक, जे क्रमशः कानून-विधान अनुरूप हेतैक। कार्यकारिणीके गठन सेहो पूर्ण प्रजातान्त्रिक मूल्य के अनुरूप हेतैक। पदके लोभ एहेन होइत छैक जे संस्थाके जन्म सऽ पहिने एकरा मारयके फेर में पड़ैत देखल गेलैक अछि। ताहि हेतु एहि बेर जेना-तेना सौराठ सभाके आयोजन तक एक एडहॅक कमिटी बनाके कार्य सम्पादित कैल जाय, आ तेकर बाद एक आमसभाके आयोजन करैत ओहिठाम विधान अनुरूप निर्वाचन प्रणाली द्वारा कार्यकारिणीके गठन होयत से विचार अछि।
एतेक कार्य मुख्यतः फेशबुक सऽ सम्पादित भेल - आब धरातल पर कि-कि होइछ इ देखबाक अछि।
हरिः हरः!!


text:
यदुनन्दन पंडित, (यदुनन्दन पंडित केँ विदेह शिल्प कला सम्मान- २०१२देल गेल। बेचन ठाकुर हुनकासँ साक्षात्कार
लेलनि।)
बे.ठाकुर- अहाँकेँ ऐ कार्यक प्रति रुचि केना आ कहियासँ जगल?
य.पंडित- हम ई काज माने मुर्ति बनेनाइ आ कुम्हारक जे
वर्तन होइए, बच्चेसँ यानी कि ताबए दसे बरखक रही तहियेसँ करै छी। ई काज हमर पिताजी
आ नानासँ सिखलौं।
बे.ठाकुर- ऐ कार्य करबामे अहाँकेँ के प्रोत्साहित करैत अछि?
य.पंडित- ऐ कार्य करबामे हमरा ग्राहकक संतुष्टि आ जश
प्रोत्साहित करैए।
बे.ठाकुर- पहिल बेर कोन कृति/ काजसँ अहाँ आरम्भ केलौं आ कहियासँ?
य.पंडित- शुरूमे हम छोट-छोट काज जेना हाथी बनेनाइ,
घोड़ा बनेनाइ शंकरजी, सरस्वती मूर्ति इत्यादिसँ काज शुरू केलौं यएह सभ प्रथम
काजमे अछि हमर। ओइ समैमे हम लगभग चौदह बर्खक रही।
बे.ठाकुर- की अहाँक काज अहाँक जीवन-यापनक काजमे, घरेलू काजमे बाधा होइए वा सहायता पहुँचाबैए?
य.पंडित- हमर काज हमरा जीवन-यापनक काजमे सहायता
पहुँचाबैए। चूकि ई काज हमरा समाजक जन्मजात वृत्ति अछि। ऐ काजसँ पूरा परिवारक
भरन-पोषन होइए। ई हमर जीविका छी।
परिचए- श्री यदुनन्दन पण्डित, पिताक
नाओं- श्री अशर्फी पण्डित, गाम+पोस्ट- बेलाराही, भाया- झंझारपुर, जिला- मधुबनी (बिहार)
केर स्थायी निवासी छथि। उम्र ५० बर्ख। हिनका बचपनसँ कुम्हारक कार्यमे अभिरूचि
छन्हि। माटिक बर्तन-बासन आदिक अतिरिक्त विभिन्न देवी-देवताक मूर्ति
बनेबामे सिद्धस्त छथि। उक्त कलासँ ई इलाकामे प्रसिद्ध छथि। सरस्वती सनक
देवीकेँ दूगो हाथ काटैबला कुम्हारकेँ कलाक संग मजाक बुझै छथि, मुदा अपने चारि हाथवाली प्रतिमा बना अपन क्षेत्रमे प्रसिद्धि हासिल
कएने छथि। विदेह शिल्प कला सम्मान- २०१२ सँ सम्मानित कऽ विदेह परिवार
हर्षित अछि।


text:
गाम सं ल' परदेस धरि अपन अभिनय सं स्थान बनओनिहार दड़िभंगाक पंचोभ गामक दिनेश मिश्रक मिथिमीडिया केर प्रकाश झा सं भेल बातचीत केर अंश:—
अहाँ अभिनय क्षेत्र मे कोना अयलहुं?
हमरा नन्हिएटा सं अभिनयक प्रति आकर्षण छल. एतेक विश्वास छल जे हम मंच वा पर्दा पर जा सकै छी आ अपन कला देखा सकै छी. तें प्रयास कयल आ बाट खुजैत गेल.
सर्वप्रथम अहाँ अभिनय कतय सं प्रारंभ कयलहुं ?
हम दड़िभंगा आकाशवाणी सं अभिनयक शुरूआत कयने छी, ताहि समय हमर उमेर २२ बरखक छल. आकाशवाणी मे कतेको नाटक कयने छी.
अहाँ अपन प्रारंभिक शिक्षा आ कोलकाता आगमनक विषय पर कही?
प्रारंभिक शिक्षा गामे सं भेल, तकर बाद दरभंगा सं स्नातक कयल. कोलकाता हम 1989 इ. मे अयलहुं. एहि ठाम आबि जीवन यापन लेल नौकरी करय लगलहुं.
अहांक अभिनयक लिलसा एखनो धरि संग नहि छोडलक, अहां कोन-कोन नाटक संस्था स जुडल छी, ई श्रेय किनका देबनि?
हा हा हा .......(हँसैत) हँ. सत्ते ई श्रेय हमर भैया शम्भुनाथ मिश्र कें छनि, हिनक कोलकाता मे स्थापित 'झंकार' नामक नाट्य संस्था मे अभिनय कयलहुं, नाटकक नाम छल बुरबक बेटा टेक काबिल, जकर निर्देशक छलाह, शम्भुनाथ मिश्र. तकर बाद नाट्य संस्था अभिनय ग्रुप आ पदातिक सं जुडलहुं.
कोलकाताक नाट्य संस्था कोकिल मंच संग अहाँक केहन संबंध?
कोकिल मंच कोलकाताक एकटा सांस्कृतिक धरोहर अछि, अहि संस्था संग हम कएकटा नाटक मे अभिनय कयने छी, आ एखन धरि क' रहल छी.
मैथिली फिल्म मे अहाँक अनुभव?
हम मैथिली मे अपन गाम अपन लोक सँ फिल्मांगन मे अपन डेग रखलहुँ, मुदा ई फिल्म बनि क' एखनो धरि कोठी मे मुनल राखल अछि, ओना अहि फिल्मक बाहर अनबाक प्रयास चलि रहल अछि, फेर 'पिया संग प्रीत कोना हम करबै, खुरलुच्ची आ दुरदर्शन पटना सँ प्रसारित 'नयन ने तिरपित भेल' मे एकटा एपिसोड मे काज केने छी, दोसर तरफ कतेको हिन्दी टेलीफिल्म मे सेहो काज केने छी, जाहि मे चेतना, दिशा, पर्यटन और विकास अछि.
अहाँ अभिनय मे कोनो संस्था द्वारा सम्मानित भेल छी?
हँ… इलाहाबाद मे 'अखिल भारतीय लघु नाटय प्रतियोगिता एवं नाटय परिचर्चा 1992 ई. मे सम्मानित भेल रही.
अहाँक जिनगीक सभ सं नीक क्षण?
हँ…….ओ क्षण कोना बिसरब…जे महाजाति सदन मे कोकिल मंच द्वारा आयोजित नचिकेता द्वारा लिखित मैथिली नाटक 'एक छल राजा' मे धनिकलालक पात्र केने छलहुं, जकरा देखि नचिकेता आ उपस्थित कतेको विशिष्ट लोक प्रशंसा कयने छलाह.
मैथिली फिल्म लेल किछु सुझाव?
मैथिली मे बहुत रास नीक अभिनेता, गीतकार, निर्देशक छथि, मुदा अर्थक अभाव मे मैथिली फिल्म एखनो पछुआयल अछि, तें हम मैथिली उद्योगपति सभ सं आग्रह करैत छी जे ओ सभ आगू आबथि.
अहाँक अभिनय 'पिया संग प्रित कोना हम करबै' मे दर्शक देखि अति प्रसन्न भेलाह, अहाँ मैथिली फिल्म संगहि आनो भाषा केर फिल्म करय चाहब?
हँ…..हमहूँ अहि फिल्म सं बहुत हर्षित छी, खुरलुच्ची मे सेहो नीक अभिनय करय केर मौका भेटल, आ जतय धरि आन भाषाइ फिल्मक बात छै त' अवसर भेटत त' अवश्य करब.
मिथिमी़डिया लेल किछु कही?
अहाँ लोकनिक प्रयास बहुत नीक अछि, एहि सं मैथिलीक विकास होयत आ वेब संस्करण सं मात्र मिथिले धरि नहि, देश-विदेश तक मैथिली गुंजत.
(Photo : भास्कर झा)


text:
नई दिल्ली। अमेरिकी कांग्रेस क एक रिपोर्ट मे बिहार क मुख्यमंत्री नीतीश कुमार कए भारत क सबस नीक प्रशासकक संज्ञा देल गेल अछि। कांग्रेसनल रिसर्च सर्विस (सीआरएस) क भारत आधारित रिपोर्ट मे मुख्यमंत्री नीतीश कुमार क तारीफ़ करैत कहल गेल अछि जे नीतीश बिहार मे दोबारा कानून व्यवस्था क राज स्थापित केलथि अछि। ओ शिक्षा क बेहतरी लेल कईटा उपाय केलथि अछि आ ढांचागत क्षेत्र क विकास करि आम जनता कए फ़ायदा पहुंचेलथि अछि। एहि रिपोर्ट मे नरेंद्र मोदीक सेहो खूब तारीफ भेल अछि, जखन कि माया आ ममता स नीक काजक उम्मीद कैल गेल अछि। बिहार लेल इ रपट एहि मायने मे महत्वपूर्ण कहल जा सकैत अछि जे अमेरिकी निवेशक एहि प्रकारक रिपोर्ट क आधार पर विदेशी जमीन पर निवेशक संभावना तकैत छथि एहन मे गुजरात क संग बिहार दिस सेहो हुनकर जिज्ञासा बढत आ बिहार मे अमेरिकी निवेशक संभावना बढत। ओना ओ मधेपुरा आ मढोरा रेल कारखाना क निविदा कखनो खुलि सकैत अछि। एहि दूनू परियोचना मे स कम स कम एकटा जरूर अमेरिकी कंपनी कए भेटबाक उम्मीद अछि। एहन मे आन उद्यमी सेहो बिहार दिस आबि सकैत छथि।
-
विकसित बिहार-बढ़ता बिहार
-
bihar k lel e garv k baat ai.nitishji aa hunk pura team k lel e paigh uplabdhi ai.bihar vikash ke taraf kadam badha rahal ai.
Comments are closed.


text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Tuesday, 13 November 2012
गजल
चलै चुनमुन चलै गुनगुन तमासा घुमि कए आबी
जिलेबी ओतए छानैत तोहर भेटतौ बाबी
पढ़ैकेँ छुटल झंझट भेल इसकूलक शुरू छुट्टी
दसो दिन राति मेला घुमि कए नव वस्तु सभ पाबी
करीया बनरिया कुदि कुदि कए ढोलक बजाबै छै
चलै चल ओकरा संगे हमहुँ नेन्ना कनी गाबी
बनल मेनजन अछि बकड़ी पबति बैसल अचारे छै
बरद सन बौक दिनभरि चूप्प रहए पहिरने जाबी
बुझलकौ आब तोरो होसयारी 'मनु' तँ बुढ़िया गै
लगोने ध्यान वक कतएसँ सम्पति नीकगर दाबी
(बहरे हजज, 1222 चारि-चारि बेर सभ पांतिमे)
जगदानन्द झा 'मनु'
गजल/आलेखक लेखक/प्रस्तुतकर्ता छथि: जगदानन्द झा 'मनु' at 11/13/2012 02:45:00 am
खोजबीनक कूट-शब्द: जगदानन्द झा 'मनु', बाल गजल
Subscribe to: Post Comments (Atom)


text:
अहां जे छियै आ जे अनुभव करै छियै ,से नइ लिखबै ,बल्कि जे बड़का लेखक ,कवि कहि देलखिन ओकरे लिखबै आ हुनके जँका लिखबै ,तखन अहां लिखते कथी लेल छी ।आ कालिदास आ विद्यापति भेनए एते असान छलै तखन त' ई देश साल मे दू-चारि टा कालिदास जरूरे उपजा के कोठी मे नुका के वा मंदिर मे सजा के राखतै छल ,मुदा से त' भेलै नइ ,विद्यापति के नकल केनिहार एकोटा बाद वला विद्यापति कतौ कहां देखाइत छैक ।
प्रेम के बूझलियै नइ ,प्रेम मे पड़लियै नइ ,प्रेम के सराहलियै नइ ,सकारलियै नइ मुदा लिखनै शुरू क' देलियै प्रेम पर आ प्रेम पर लिखनै त' बड असान छइ ने ,तें लिखैत रहू जे फननमा/फलनमी कत्ते सुंदर छैक ,कत्ते नीक आ ओ नइ रहतै त' कत्ते फर्क पड़तै ।ओकर अंग-प्रत्यंग ,बात-व्यवहार क प्रशंसा ,संगक सत्कार आ बिछोहक दुखक वर्णन आ बस भ' गेलै प्रेम..............ई सब रीतिवादी प्रेम भेलै ,एहन प्रेम जे सब ठाम मिलि जाइत छैक आ जइ मे शास्त्रक अनुशासन बेसी आ आत्माक गन्ह नदारद बुझाइत छैक ।
लिख' लागलियै देश पर आ पंद्रह अगस्त ,छब्बीस जनवरी ,दू अक्तूबर आ आनोआन तिथि पर वैह पिष्टपेषण ,बढि़ जाउ त' प्रांत सब पर ,भाषा सब पर ,नदी आ वनस्पति सब पर ।दू-चारि टा गारि इंग्लैंड आ अमेरिकाक लेल आ कनेक आर आगू आयब तखन पाकिस्तान आ चीनक लेल ।बस देशप्रेमक परिधि एतबे ।स्टॉक एतै खतम ।
तहिना परिवारक सभ व्यक्ति,गुरू,स्त्री ,माए-बाप ,भाए ,दोस आदि पर लिखल कविता एकबगाह नइ हेबाक चाही ।एहनो नइ जे कृतिम सामंजस्य भेल होए ,बल्कि नीक साहित्य विभिन्न भाव विचार ,इतिहास आ वर्तमानक संश्लेष करैत मागै भले नइ देखबै प्रश्नाकुलता जरूर पैदा करैत छैक ।मुदा सबसँ महत्वपूर्ण छैक ईमानदारी ।हरेक स्तर पर जे बूझैत छी ,वैह कहू आ ओतबे पर बल दिय' ।पाखण्ड ,लफ्फाजी ,डपोरशंखी वृत्ति सँ मैथिली क' हला-भला होए वला नइ .........


text:
जय मिरानिसे
मिथिला राज्य निर्माण सेना द्वारा आयोजित राष्ट्रिय संगोष्ठी में अपन उपस्थिति देनिहार हर मिथिला प्रेमी भाई बहिन के बहुत धन्यवाद। अपने सब के उपस्थिति इतिहास बनेलक। आगू और सक्रिय सहयोग के अपेक्षा मिरानिसे राखैत अछि।
कार्यक्रम के दू सत्र में नियोजित कैल गेल छल। प्रथम सत्र मिरानिसे के सांगठनिक संबोधन स सम्बंधित छल।
मुंबई,गोहाटी,नेपाल और मिथिला क्षेत्र स आयल मिरानिसे के सदस्य अपन बात रखला। सब के केवल एक आवाज-हमरा चाही मिथिला राज। मिरानिसे स सहयोग केनिहार जे बहुत भाई किछु अपरिहार्य व्यस्तता के कारण नै आबि सकला हुनको आभासी उपस्थिति रहल।
द्वितीय सत्र मिथिला राज्य के मुद्दा पर राजनीतिक एकीकरण लेल राखल गेल छल। दलगत भावना स ऊपर उठि के मिथिला राज्य लेल अपन प्रतिबद्धता सुनिश्चित करबाक समय मिरानिसे हर दल स सम्बद्ध राजिनितिग्य के देलक। इ कठोर सत्य अछि जे आमंत्रित वक्ता में स केवल बीजेपी के सांसद और विधायक गण न केवल अपन उपस्थिति दर्ज करेला बल्कि पुरजोर तरीका स मिथिला राज्य मांग के समर्थन केला। कांग्रेस ,राजद ,जेडीयू स गछ्ला बादो वक्ता नै आयला। निर्दलीय सदस्य पप्पू यादव सेहो सत्र के संबोधित केला। एहेन सांकेतिक घटना के बादो मिरानिसे अपन सूत्र वाक्य - समर्थन द रहल व्यक्ति के समर्थन आ विरोध क रहल व्यक्ति के विरोध - स एखन धरि सटल अछि।
कार्यक्रम के दौरान मैथिली पुस्तक प्रदर्शनी के सेहो व्यवस्था छल। मिरानिसे के नवीन वेबसाइट mrns.in के सेहो लोकार्पण भेल। मधुबनी जिला परिषद् सदस्य भारत भूषण जी, बिजय झा भोला भाई आ मो. कलीम भाई द्वारा मिथिला राज्य के समर्थन कैल गेल।
कार्यक्रम के औपचारिक शुरुआत जय जय भैरवि के सामूहिक गायन और समाप्ति वन्दे मातरम द्वारा कैल गेल।
पुनः सब के कोटिशः धन्यवाद। जय मिथिला जय मिरानिसे


text:
पटना। महावीर मंदिर मे मुख्यमंत्री नीतीश कुमार क्षीरम (दूध स बनल प्रसाद) क शुभारंभ केलथि। एहि अवसर पर ओ कहलथि जे राज्य क मठ-मंदिर क स्थिति मे सुधार भ रहल अछि। मंदिर कए भेटल दान क उपयोग लोकक कल्याण क लेल भ रहल अछि। एहि मौका पर महावीर मंदिर न्यास समिति क अध्यक्ष आचार्य किशोर कुणाल कहला जे जगन्नाथपुरी क बाद पटना क महावीर मंदिर मे क्षीरम क शुभारंभ कैल जा रहल अछि। मंदिर मे क्षीरम 11 बजे भगवान क भोग लगेलाक बाद श्रद्धालु क लेल उपलब्ध रहत। क्षीरम क आधा किलो क पैकेट क 75 टका आ एक किलो कपैकेट क दाम 150 टका अछि। क्षीरम दूध, खोआ, पनीर, चीनी, किसमिस, इलायची, काजू आ अरारोट आदि कए मिलाकए बनाउल गेल अछि।
धार्मिक न्यास पर्षद पुनर्गठित, कुणाल बनलाह अध्यक्ष
पटना राज्य सरकार विघटित धार्मिक न्यास पर्षद क पुनर्गठन करि देलक अछि। महावीर स्थान न्यास समिति क सचिव आ धार्मिक न्यास पर्षद क प्रशासक रहल भारतीय पुलिस सेवा क अवकाश प्राप्त अधिकारी आचार्य किशोर कुणाल कए पर्षद क अध्यक्ष बनाउल गेल अछि। कुनाल कए आब राज्य मंत्री क सुविधा भेटत। कुनालक अतिरिक्त आठ आओर गोटे कए सदस्य बनाउल गेल अछि। अध्यक्ष आ सदस्य सब हक कार्यकाल पांच साल क लेल अछि। पूर्व महाधिवक्ता रामबालक महतो, अवकाश प्राप्त न्यायमूर्ति पीके सिन्हा, पूर्व जिला एवं सत्र न्यायाधीश दामोदर प्रसाद, बूढ़ा नाथ मंदिर भागलपुर क महंत शिवनारायण गिरि, दरभंगा संस्कृत विश्वविद्यालय क रीडर चौठी सदाय, धर्मायण क संपादक पं. भवनाथ झा, विधान पार्षद कृष्ण कुमार सिंह, पटना उच्च न्यायालय मे राजकीय अधिवक्ता हरेन्द्र प्रसाद सिंह कए सदस्य बनाउल गेल अछि।